text: Ægtepar vågnede med smileys på ballerne
  30 maj 2017 kl. 04.05
  Stor var overraskelsen, da Lars Højsager kom ud mandag morgen, og så sin mark fyldt med smilende wrap-baller.
  Det siges, at smil smitter, så der er uden tvivl mange, der mandag har smilet, hvis de har kørt på Lunderskovvej i Kragelund ved Bække.
  Ikke mindre end 67 wrap-baller stod smilende på marken til glæde og måske morskab for de forbipasserende.
  Randi Mikkelsen, selvstændig, Kragelund: "Det er jo ikke hærværk og derfor kun hyggeligt"
  Det er Randi Mikkelsen og Lars Højsager, der ejer ballerne, som indeholder græs til vinterfodringen af kreaturerne, der her om sommeren går på markerne foran huset.
  Randi Mikkelsen fortæller til TV SYD, at hendes mand kiggede en ekstra gang, da han mandag morgen kom ud og blev modtaget af de mange smil på marken.
  Familien ved ikke hvem, der har været ude med spraymalingen.
  - Vi aner ikke, hvem det er, men måske er det nogen, der er kørt her til, da vi altså bor langt ude på landet, siger Randi Mikkelsen.
  Familien opfatter de mange smileyer som en sjov sommerjoke - og smiler over det.
  - Det er jo ikke hærværk og derfor kun hyggeligt, griner Randi Mikkelsen.
  